R5dwMg/zh-wiki-yue-long huggingface dataset:
有學者質疑，中國共產黨建黨以來直到而家執政，都有篡改中國歷史同自己黨史嘅做法。呢種「修改歷史史實以及相關的概念和定義」嘅做法，俾外界稱做「歷史否定主義」或「歷史修正主義」。余英時等學者話中國共產黨修改後嘅歷史係「偽歷史」。
中國近年成為第二大經濟體系，僅次於美國。不過，喺一啲唔同嘅場合入面，中國仍然堅持自己係發展緊國家。由於根據世界貿易組織嘅規定，發展緊國家可享受特殊差別化待遇，所以中國呢個經濟發展身份問題，就成為咗中國同西方國家之間爭議嘅其中一個議題。
卸任總統後，佢俾台灣台北地方法院以涉嫌貪污、洗錢等重罪為由收押，成為中華民國史上首位被收押嘅前總統。2009年9月11號，一審宣判無期徒刑，罰款兩億新台幣，同時褫奪公權終身。佢隨即上訴，但佢喺「四大弊案」之中龍潭購地案嘅控罪打唔甩，要坐11年監，並喺2010年12月2號收監，成為首位坐監嘅前總統。
2000年總統大選時國民黨分裂，國民黨提名時任副總統嘅連戰參選，前台灣省長宋楚瑜退黨參選。選舉過程中，宋楚瑜嘅選情原本睇好，但係國民黨議員揭發興票案醜聞之後急轉直下，選舉結果最終陳水扁以 39.3% 嘅得票率當選總統，多過第二嘅宋楚瑜三十萬票。
陳水扁喺5月20號就任第十任總統，中華民國實現首次政黨輪替及政權和平轉移。佢喺就職演說中提出「四不一沒有」。包括任內唔會宣布台灣獨立，唔會將兩國論寫入憲法同埋唔會廢除國統綱領。但係陳水扁喺2006年宣布中止國統會運作，令北京強烈不滿。
2004年總統大選前一日，陳水扁同副總統呂秀蓮喺拉票期間俾人槍擊受傷，是為三一九槍擊案。佢以些微票數贏出大選，喺爭議聲中成功連任。連任之後，陳水扁支持度都係繼續跌，2006年佢更俾前民進黨主席施明德發動「倒扁」運動要佢落台，但陳水扁都係做晒成個總統任期。
，北京政府叫做釣魚島及其附屬島嶼，日本名尖閣諸島，琉球文就叫佢做「魚國久場島」，係東海群島，喺台灣東北140公里、琉球石垣西北170公里，依家由日本政府實際控制住，但中華民國同中華人民共和國政府都認為佢係附屬台灣嘅島，主權應該歸中國。
釣魚台列嶼啲泥唔係幾厚、風浪比較大，得主島釣魚台上有淡水溪流。1896年去到1940年期間曾經有日本人喺島上面開海產加工廠，1909年最多人嗰陣有成248個人住喺島上面，但1945年之後啲人走曬，家下全部都係無人島。
1955年開始，美國政府向琉球政府同埋古賀善次簽咗份租約，每年俾2500萬日圓借黃尾嶼、赤尾嶼嚟做美國海空軍訓練演習場地。1970年7月，琉球政府喺各個島都棟咗塊警告牌，警告啲人無攞批准嘅話唔准上岸。
釣魚嶼曾經喺明朝著作《順風相送》、《使琉球錄》出現。喺《使琉球錄》入面，陳侃提及過嗰陣同佢一齊坐船嘅閩人船員唔識點揸船去琉球，搞到佢好擔心，於是陳侃喺福州問琉球國進貢船使者條路點行，琉球國之後又派咗三十個琉球船員代班福建人揸船去琉球，而途中陳侃就曾經喺呢段路上紀錄低「釣魚嶼」呢個名。
1900年，日本博物學家黑岩恒將「Pinnacle Islands」譯成日文，並攞來命名南小島同北小島以及周邊的小岩礁，就叫「尖頭諸嶼」。再將釣魚嶼、黄尾嶼同「尖頭諸嶼」合埋一齊叫做「尖閣列島」。佢嘅調查報告「尖閣列島探險記事」入面，無寫到「赤尾嶼」。
中華民國宣稱有成個帕米爾高原主權，國土極西點係高原西部嘅噴赤河，不過民國政府唔單止一路無實際統治過成個高原，1949年開始連中國大陸都無埋。後繼嘅中華人民共和國就先後同阿富汗、塔吉克簽訂邊境條約，正式放棄咗一部份高原領土畀兩國。
藏南地區係中國同印度之間嘅主權爭議地區，喺不丹東面、緬甸西面，面積有6.5萬平方公里。印度根據麥克馬洪線，實際控制藏南地區，劃入阿魯納恰爾邦大部份範圍，而大陸時期嘅中華民國同中華人民共和國都唔承認麥克馬洪線，宣稱藏南地區係西藏一部份。
《中華民國憲法增修條文》係中華民國政府為咗回應台灣民主化嘅呼聲同本土化等政治情勢而新增嘅《中華民國憲法》條文。增修條文同憲法本文分開，喺唔改變原有憲法架構嘅原則下，修改同凍結部分憲法條文。自民國80年首次修訂以嚟，而家係第七次增修版本，其中李登輝總統喺任內通過國民大會六次增修憲法，而陳水扁總統喺任內通過任務型國民大會將憲法增修一次。
台灣喺1949年開始行戒嚴令，由於戒嚴令限制組黨，所以台灣都係得國民黨同兩個傀儡政黨，一眾非國民黨嘅人都淨係可以獨立出選，喺民進黨未成立之前，呢班反對國民黨專制統治嘅人就叫做「黨外」。到1986年9月28號，黨外人士藉住喺圓山大飯店開選舉後援會嗰陣提出組黨，與會嘅132人宣佈組成民主進步黨。
2021年4月25號下晝開始，香港同澳門唔可以瀏覽民進黨網站，其中民進黨網站就算改用VPN，亦都連唔到，但係台灣網民仍然可以正常瀏覽嗰個網站。至於民進黨其他地區黨部網站，包括民進黨台北、新北市黨部網站，唔用VPN亦可以打開。
大柢再分三期。一，大清，同列強周旋，洋務運動。二，民國，中華民國大陸時期，軍閥割據，民族主義興起，同反抗日本侵略。三，兩岸分治。中華民國遷臺灣，中華人民共和國統治大陸。後兩者，西洋多叫現代中國，改變政體，加強國同民族觀念。
三皇五帝係中國傳說入面，夏朝之前出現嘅八位最出名嘅領袖人物。三皇五帝嘅皇同帝，係講皇天上帝，即係話呢啲三皇五帝其實唔係人，而係神，喺古時直情係一個宗教，有儀式去拜。所以史學家都唔會將三皇五帝嘅當係堅嘅歷史，而只當係神話，最多只反映古人嘅文化。
《呂氏春秋》、《孟子》、《荀子》都有提過三皇五帝，但就無話畀人知係邊三皇五帝。對於中國古時好多神話傳說，一直都無話好有系統咁有人寫低，直到漢代先有人寫《緯書》將啲神話傳說編輯好一套，但係《緯書》都無記晒，只係根據嗰陣政治需要，揀啲可以配合儒學冶國理念嘅去記，所以喺之後亦有其他唔同嘅文獻，因為時勢同文化差異，而有其他三皇五帝名單嘅唔同版本。
今陛下興義兵、誅殘賊、平定天下、海內為郡縣、法令由一統、自上古以來未嘗有、五帝所不及。臣等謹與博士議曰、古有天皇、有地皇、有泰皇、泰皇最貴。臣等昧死上尊號、王為泰皇。命為制、令為詔、天子自稱曰朕。王曰、去泰、著皇、采上古帝位號、號曰皇帝。
他如議。制曰、可。追尊莊襄王為太上皇。制曰、朕聞太古有號毋謚、中古有號、死而以行為謐。如此、則子議父、臣議君也、甚無謂、朕弗取焉。自今已來、除謚法。朕為始皇帝。後世以計數、二世三世至于萬世、傳之無窮。
關於三皇五帝史實問題，多數都認為三皇五帝係神話，其中研究得最詳細係顧頡剛代表嘅古史辯歷史學派，呢派研究過之後認為，三皇五帝喺禹之前，都係宗教神話。嗰陣時古史嘅性質係屬於宗教性，主題都係關於神蹟。一路到春秋戰國嗰陣，發生咗西方歷史學所講嘅神話歷史化運動，嗰陣時因為政治需要而推動天子、天命觀念，原始宗教入面嘅神都變咗做古代帝王，之後再發展成古史傳說。
另外仲有一派認為，喺無根據之下嘅唯一根據都無辦法要當住係歷史先，所以根據返文獻講嗰套神話嘅時代背景推敲，計出三皇五帝係喺大約10000年前到5000年前嘅事，先係三皇開天時代，之後係五帝闢地時代，當住係中國古代歷史咁睇。
夏，又叫夏國，係中國古國。按斷代史，叫夏朝或夏代。中國史書，記夏承虞，俾商所滅。夏周圍有萬國，以夏爲首，結成部落聯盟。現時無考古文字確證，夏曾存在世上，但仍會按商前嘅考古發現，當係夏代各國遺物。夏朝文物，西元前一千六百年以前嘅文物，有唔少青銅同玉製嘅禮器，文化同文明程度，高過新石器後期文化。
雖無確證，亦難否認夏存在過。若然有文字，而寫喺易敗壞之物上，都可能流傳唔到，只能口耳相傳及日後記載。商就係甲骨同埋青銅器文字，是爲確證。史書記載「禹時五星累累如貫珠，炳炳若連璧。」天文計算，西元前1953年2月26號，有一次好好嘅五星聚會，係夏代紀代參考。
按照考古學嘅標準，夏不能確認，或者話，嚮有力嘅文物出土之前，諸如證明商朝存在嘅甲骨文，學術上唔承認夏。之所以有夏，可能係後人記錄或杜撰。華人傳統觀念，雖則未文字考古實物，會視夏係真有其事。但從考古學嘅角度來睇，就唔夠嚴謹。
不過另一批西方史學家，批評中國史學、考古學界，過於疑古，低估傳說同神話於史學用處。據中國社會科學院考古研究所殷瑋璋教授所講，由於流傳至今，夏時史料，非常匱乏，史上有冇夏，畀好多人懷疑。但係《史記》，《夏本紀》記載有夏國世系，而同一書《殷本紀》記載商國世，兩者同樣明確，商世系嚮安陽殷墟出土嘅甲骨卜辭中，得到證實，可推斷《夏本紀》中所記夏世系，多數學者認爲可信，而商在此之前，就同夏一樣，係不爲主流睇法接受。
目前河南偃師二里頭文化，發現宮城，距今三千六百年，面積達十萬八千平方米，比起附近偃師，商國都城，面積大好多，重發現咗距今三千七百年嘅車轍，係同史書中夏代同時代嘅文物。中國政府已專門撥款，開始夏商周斷代工程，用力研究夏代。
四十年來嚮豫西、晉南，一直有做考古調查同發，令夏文化探索嘅目標，日漸縮細。目前，多數學者認為，以偃師二里頭遺址命名嘅二里頭文化，包括二里頭類型同埋東下馮類型，同埋豫西地區嘅龍山文化，係探索夏文化嘅主要對象，並對夏文化問題，發表咗各種睇法。
文獻記載，夏之前，夏國部族，同周圍其他部族，時時爲做聯盟首領，爭戰頻繁。夏國大概喺帝顓頊以後，逐漸興起。有唔少古代文獻，都將夏人追溯到帝顓頊。其中《史記》《夏本紀》同埋《大戴禮記》《帝系》，稱禹為顓頊個孫，但有又有文獻話，禹係顓頊嘅五世孫。
夏人鯀，係最早記載一位。《國語》《周語》話鯀係夏人首領，封嚮崇，稱為「崇伯鯀」。之後禹繼承咗鯀，為「崇伯禹」。咁就表明夏人早期活動，喺崇附近。當時黃河泛濫，為咗抵抗洪水，唔少部落形成咗部落聯盟，四嶽推舉為鯀負責治水。
治水九年，終告失敗。鯀失敗嘅原因，好有可能係不善於團結族人，與各部落關係不好。《尚書》《堯典》記載，堯最初認為鯀方命圮族、毀敗善類，反對鯀做治水。推斷鯀嚮擔當治水時，唔少部落對佢不滿。《尚書》《洪範》喺《國語》《魯語》中又提到，「鯀障洪水」，話鯀治水嘅方法，主要係用土木堵塞，而最終失敗。
禹係鯀個仔。記載中不見禹爲父而怒，反而恭敬舜，得到舜信任。舜就將治水任務交畀禹。禹改進咗佢亞爸方法，團結各部落人，令治水成功。《史記》《夏本紀》記載，禹治水時，「勞身焦思，居外十三年，過家門不敢入」，佢艱苦卓絕嘅精神，後人廣爲歌頌，呢個有可能促進咗各族人團結。
禹治水有功，農業得以大進，夏人勢力增強，成為部族聯盟首領。隨後舜又派禹，討伐三苗。禹將三苗驅趕到丹江同漢水流域，鞏固王權。《墨子》《非攻》中講道，禹克三苗後，「別物上下，卿制大極，而神民不違，天下乃靜。
」寫法有少少誇張，但可以講明，禹喺治水同討三苗成功後，夏人已提升到當時黃河流域文化，到前所未有嘅重要地位。舜將帝位禪讓畀禹，禹嚮塗山召集過部落會盟，再次征討三苗。《左傳》記載「執玉帛者萬國」參加咗塗山會盟，可見當時夏人影響力。
有一次嚮會稽部落會盟時，防風氏首領遲到，畀禹處死。呢個表明，夏人嚮穩定權力後，開始濫權。黃帝族為核心嘅夏人聯盟，政權日益鞏固，各地經濟，關系同樣加強。文獻中，時有禹畀諸侯部落，以路途嘅遠近，來分納貢，體夏人控制周邊部落經濟。
古代文獻亦屢有描述，禹晚年權勢欲，甚爲強烈。禹雖然想將權力，保持夏人內，但顧慮禪讓傳統，所以佢採取靈活辦法。禹先任命幾有威望嘅有偃氏首領皋陶為繼承人，以表示禹對禪讓傳統嘅尊重。然而皋陶年紀重大過禹，重未等到禪讓，皋陶已經死咗。
禹死後，益並未得到權位，反而嚮民眾嘅擁護下，啟得到咗權位。於是益率領東夷族聯盟討伐啟。經過幾年後，啟殺咗益，確立王位。呢個就係大多數史學家，認為中國嘅第一個世襲制王朝。隨後，重有唔少傾向禪讓傳統嘅部族，質疑啟嘅權位。
居於當今陝西省關中平原一帶嘅有扈氏，率領聯盟討伐啟，嚮甘，卽今陝西省戶縣之南，大戰。戰前啟稱佢嘅權位係「恭行天」，呢個就係幾百年後周天子論嘅雛形。啟擁有中原民眾嘅贊同，嚮人數方面佔絕大優勢，最終打敗有扈氏。
啟能歌善舞，成日搞盛宴。其中最大嘅一次係嚮鈞台，卽今河南省陽翟，此即鈞台之享，重喺「天穆之野」表演咗精彩嘅歌舞。《山海經》《海外西經》記載啟跳舞嗰時「左手操翳，右手操環，佩玉璜。」甚至有文獻話啟，曾經上天取樂舞。
啟死後，佢個仔太康繼承咗後位。太康只顧住嚮田野玩，唔理政治，在位期間，夏人權威削弱，東夷族太昊同埋少昊部落趁機西進。東夷族有位善射嘅首領羿。《呂氏春秋》《勿躬》認為弓就係羿發明嘅。羿率軍從東夷屬地鋤遷到咗有夏氏屬地嘅窮石，卽今河南省洛陽南面，同當地夏人通婚，結好關係，形成咗有窮氏。
中康死後，佢個仔相繼位。隨後，相投奔親夏嘅斟尋、斟灌氏。從此，羿獨承夏后權位。但得權後，羿就好似太康咁，唔再理國事，成日喺野外射獵。佢廢咗武羅、伯困、龍圉等忠臣，但就重用畀伯明氏驅逐嘅不孝子弟寒浞。寒浞網羅黨羽，權力日益增大。
終於有一日，佢趁羿出外射獵嘅機會，將羿同佢屋企人殺晒。奪取咗有窮氏嘅大權。寒浞將戈封畀佢個仔「豕壹」，將遼封畀佢一個仔澆。澆率兵眾滅咗親夏嘅斟灌氏同埋斟尋氏，殺咗嚮斟尋躲避嘅相。相嘅老婆緡嗰時已經有咗相個仔，佢從牆洞避開澆，走到佢阿媽有仍氏屋企避難，冇幾耐就生咗少康。
少康大咗之後，為有仍氏牧正，結果俾澆知道咗。澆又派人去追殺有仍氏，少康無奈逃奔有虞氏，即舜嘅後代，躲避。有虞氏當時無仔，得兩個女，對少康格外款待。佢哋將綸邑送咗畀少康，少康就以綸邑為根據地，組織兵眾。
佢開始收集存餘嘅夏人，設官分職。喺澆廷中設間諜，準備恢復夏朝。呢個時候，喺有鬲氏躲避嘅原夏臣靡聽到少康準備恢復夏室，親自帶領斟灌、斟尋氏殘餘民眾同少康聯合擊敗寒浞。復立少康為夏后。少康又喺過滅澆，又派佢個仔杼喺戈滅「豕壹」*。
禹執政期間，征戰贏苗族，迫佢退到長江流域，從此以後，佔據黃河流域嘅黃炎族，中原地位更加鞏固。禹做共主之前，最偉大嘅功績就係治水。據說大禹吸收亞爸鯀失敗嘅教訓，唔再用圍堵法治水，而用疏導法治理洪水，三過家門不入，終於平水土，定九州。
禹重改善咗灌溉工程，有利農業。禹嗰時嘅伯益發明鑿井、奚仲發明造車，禹時用銅做兵器，顯然，禹時生產力大振。據說，禹時開始建城，並由儀狄發明瞭用穀物釀造甜酒嘅方法。呢個表明，當時嘅私有制發展，已經形成階級。
商，又叫殷或者殷商等，係中國古代一國。以中國斷代史計，係一個王朝，叫商代或商朝，上承夏朝，下接周朝。因為年代久遠，現時學者對殷商嘅確實年期無共識，一切都係推斷當中。傳說中商嘅始祖係契，但睇返現存甲骨文所推斷，殷商立國始祖係上甲，即係《史記》殷本紀嘅微。
但殷墟出土嘅甲骨文印證咗史記所載商王世系表，故此商朝嘅存在再冇爭議。偃師二里頭文化嘅考古成果對夏朝嘅存在提供咗支援性證據。嚮被普遍睇作蠻夷之地嘅非中原地區，以成都、廣漢為中心、以青銅器聞名嘅三星堆文化，亦創造咗不亞於中原商朝嘅高度文明，距離而家有4000年咁耐。
商王朝建立咗一套比較完整嘅國家機構。中央分設管理政務嘅卿事寮同埋主持祭祀嘅太史寮二大機構。地方用侯、邦伯加強各地嘅統治，重有大批宮廷侍衛。同時商朝王室重掌握住大批武器同軍隊，貴族重設立咗殘酷嘅刑法同埋監獄。
商朝嘅農業比較發達，可以用多種穀類釀酒，已經可以鑄造精美嘅青銅器同埋燒制白陶。由於交換嘅發達，已經出現早期嘅城市，係當時世界上文明發達嘅國家，由於商王朝商業嘅發達，同周邊國家經濟貿易往來好多，今日商人一詞，源自當時周邊國家對商朝國人嘅稱呼。
「春秋」嘅名出自孔子修訂嘅《春秋》，呢本書所記嘅時間係魯隱公元年到魯哀公十四年，而而家一般講嘅春秋時代，係從周平王元年周室東遷，到周敬王四十四年爲止，呢個係《史記》嘅分法。亦有人將三家分晉當做春秋同戰國嘅界限，同時又有人話三家滅智時春秋就已經過咗喇。
春秋戰國，以三家分晉爲介，晉國當中三家士大夫，韓、趙、魏瓜分晉國，而同期，齊國由姜姓，落入大臣田氏之手。周天子容許士大夫取而代之。春秋自此結束。亦有人話韓、魏、趙三家圍剿晉國正卿知伯時，晉國就已經係事實上滅亡，而三家成功分立。
自周室東遷雒邑，到秦一統中國期間，係各路諸侯對立紛爭嘅時代，呢個時代嘅前半就係春秋時代。就係從東遷雒邑開始，周朝嘅分封制開始崩潰。周平王之所以要搬趄，係因爲原先嘅都城宗周畀反叛諸侯聯合犬戎嘅軍隊攻破，想避開侵擾而遷都。
因爲成周喺宗周東邊，所以遷都後嘅周朝嗌「東周」，而之前嘅嗌「西周」。而啲諸侯之所以反叛，係因爲周幽王嘅統治唔得人心，佢曾經爲咗搏褒姒一笑而「烽火戲諸侯」，激嬲曬啲諸侯、令佢哋反骨。喺殺咗周幽王之後，新立嘅周平王有咗「弒父」之嫌，威望大降，而東遷時平王係得鄭武公護駕，因此鄭國權勢大振，逐漸都睇輕咗周室，周平王都唔忿鄭國咁囂張，想將朝政大權轉畀遞個，鄭公知咗嬲嬲哋，而周天子又唔敢得罪佢，結果周室王子同鄭國王子相互交換押做人質，史稱「周鄭交質」。
連周室王子都可以變成人質，周天子嘅地位就一落千丈。前713年，鄭公話宋國無來朝見天子，聯合齊、魯攻宋，大敗宋軍，之後又話戴國、許國唔出兵幫手，滅戴分許，呢件事史稱「以王命討不庭」，自此，諸侯開始攞天子嘅名來爭鬥。
喺西周時，各諸侯國按禮制分封，分封幾多地、領主屬邊階都有規矩照做，當時有好多諸侯國都係啲小國，屬於封邑，亦即係啲城邦，不過入咗春秋後，啲強國都吞併隔籬嘅小國、弱國，強國嘅面積加大，唔再係城邦，而係變成「領土國」。
喺周朝初期，有1800個國，到咗春秋之初，得番124國，喺春秋242年嘅亂世當中，43個君主畀臣下或敵國弒殺，亡國嘅有52個，記喺《春秋》度嘅諸侯國有170國。好似晉、楚呢啲強國征服咗啲邦邑後，就喺呢啲地方設縣，直接派自己啲官去治理，而唔係好似之前分封制噉分曬出去，即係話當時中國地方政制由分封制逐步轉變爲郡縣制。
除咗由城邦林立演變爲幾個領土國外，政治氣候亦由天下共主演變爲諸侯爭霸。分封制已經敗壞咗，傳統秩序破亂，各國在內篡弒迭生，在外攻伐兼併，夷蠻戎狄亦週不時侵擾中原，局勢好亂。其中一啲諸侯強到直程想去篡奪周室嘅宗主權，不過列國競爭，一時君臨唔到天下，就攞霸主嘅名挾令諸侯。
前656年齊國帶住八國聯軍攻冧楚國盟友蔡國，陳兵楚境，質詢楚國點解唔朝貢天子，最後齊楚講和，喺召陵立盟約，史稱「召陵之盟」。前651年，齊桓公喺葵丘會諸侯，約定「凡我同盟之人，既盟之後，言歸於好」，周天子重派人參加，重賜桓公祭祖時啲肉，講明連周王都認佢做霸主，齊國嘅霸業達到頂峰，呢件事史稱「葵丘之會」。
齊桓公死咗之後，啲仔唔爭氣，齊國內亂而衰弱，楚國呢時稱王，想入中原，宋襄公想學齊桓公噉以反對楚國來會諸侯，不過宋國嘅實力、威望都唔夠。後來宋楚開打泓水之戰，楚國打贏宋國，而宋襄公亦中箭遞年重傷而死，楚成王稱雄一時。
呢時就輪到晉國發達，喺前636年，周室內亂，王子帶勾結狄人打周襄王，王師大敗，襄王走難搵秦、晉求救，時任嘅晉文公聽取「求諸侯莫如勤王」嘅建議，飛甩秦國，自己一支公擊退狄人，生擒王子帶交畀襄王，安定咗周室，晉文公獲得「尊王」美譽而聲威大振。
前633年，楚國伐宋，宋國向晉國求救，晉文公亦有心稱霸，於是喺被廬練兵，將兩軍擴充爲三軍，史稱「被廬之蒐」，之後喺前632年爲救宋國去打楚國盟友曹、衞，因爲晉國有齊、秦撐佢，楚王都想收兵，不過將領子玉係都想決戰，最後晉文公喺城濮之戰打贏咗，確立佢嘅霸主地位，之後喺踐土會盟，史稱「踐土之盟」。
晉文公死咗後，秦晉之好就係噉先，秦穆公亦都想稱霸中原，不過東有強晉、南有勁楚，於是秦國向西擴張，最後「益國十二，開地千里，遂霸西戎」，連周天子都賜金鼓賀佢。而楚國亦未心死，到楚莊王在位時，改革政治、誅平百蠻，開始用兵中原，再同晉國爭過。
前606年，楚莊王討伐陸渾之戎，閱兵周疆，周定王派佢王孫滿去慰問楚軍，呢時楚莊王問王孫滿「九鼎有幾重？」，九鼎係禮器，係傳國之寶，象徵住周王室嘅天子之位，楚莊王去問九鼎嘅輕重，就有想廢周天子而自立嘅意味，係好無視周王室兼極具野心嘅舉動。
春秋時期係從分封制到郡縣制、分封邦邑到郡縣邦國、地方分權到中央集權嘅過渡期。喺春秋中期中國開始普及鐵製農具，噉一來深耕除草就易過舊時，生產效率高過以往，可以擴大咗農業地域，同時鐵器出現有助於水利工程建設。
經濟變革帶來政治變革，即係由原本嘅分封制逐漸中央集權。之所以噉，係因爲經濟發展、經濟商品化爲統治者提供建立中央集權所必須嘅財政資源。因爲新開嘅私田唔屬分封關係內，所以地租直接交入諸侯嘅府庫，而毋須分出啲貢畀上面。
此外諸侯爲咗牟利，重壟斷對鹽鐵嘅經營。爲咗可以直接控制更多地方來獲取收入，啲諸侯唔再分封，而係委任官員、設縣、設下級政府來收稅，演變出中央集權嘅政府系統。於是啲諸侯就有足夠嘅財力、勢力去兼併弱國，同時亦有足夠財力來維持呢個中央集權系統。
秦，中國古代一國，故稱秦國，初時周國分封嘅諸候，經歷春秋戰國，四處征伐，國土日漸強大。前二百四十九年，滅周國，斷代史周朝結束。到公元前二二一年，六國全滅，統一中原。嬴政稱王帝，斷代史為秦朝或秦代。公元前207年，秦三世皇帝子嬰向劉邦投降，秦國亡，短暫秦朝終。
文化分四期，第一二期，公元前2080年，到公元前1590年，屬新石器時代。三四期，約公元前1590年，到公元前1300年，屬青銅時代。地域所及，河南中西部鄭州，洛陽附近、伊河、洛河、伊洛河、潁河、汝河等，同埋山西南部汾河下游。
未有二里頭文化個名之前，已有出土。1952年，掘出玉村遺址，喺河南登封，二里頭文化之中，最早出土。1956年，掘出鄭州洛達廟遺址，一度命名為「洛達廟類型」。1959年，掘到二里頭遺址，規模更大，將一組特質歸為二里頭文化。
漢，中國古時一國。公元前二〇六年，楚霸王項羽封劉邦做漢王，漢國起，臣服於楚。公元前二〇三年，漢王滅楚，霸王死，統一天下。斷代史以公元前二〇二年，劉邦做皇帝為開始，稱為漢朝或者漢代，秦朝之後。漢朝中斷過，故此後人分漢做兩期，西漢同東漢，加埋叫兩漢。
漢高帝劉邦，設京城喺長安，西漢之始。中斷後，光武帝劉秀，建都洛陽，東漢之始。其間王莽篡漢，短暫新朝，以宗室劉玄統一復漢，稱更始帝。另外，曹丕篡漢之後，遠房宗室劉備，蜀地立國，國號「漢」。有史學家判為漢朝延續，歸入漢朝，咁嘅話，漢朝亡喺263年。
漢朝持續穩定強盛，文明輝煌。漢國與同期羅馬帝國同印度嘅孔雀王朝，都係當時世界先進文明，可謂世界級強國。漢去到武帝劉徹，社會同政治制度，一路延續到去20世紀初。漢散播文化，尊崇儒家，為日後王朝同東亞地方主流文化。
但就喺呢個時候地方上一啲世家大族，開始不斷兼併土地嚟壯大自己，使到漢朝稅收越嚟越少。到黃巾之亂後，呢啲世家大族重自己割據一方，搞到漢朝末年，漢朝呢個大帝國已經名存實亡。最後漢獻帝俾曹操個仔曹丕廢咗，漢朝滅亡，進入三國時期。
公元前202年劉邦打完楚漢之爭之後建立咗漢朝，定都長安，史稱西漢，劉邦就係漢高祖。西漢發生咗幾件大單嘢，包括呂后專權、文景之治、七國之亂、頒推恩令、三伐匈奴、出使西域……西漢時代國力非常強大，兵力有成八十幾萬。
西漢係自秦朝統一六國之後第一個長命嘅朝代，好多嘢都係喺起草階段，包括皇帝嘅權位，以至到中央向地方收稅，好多問題都係喺西漢嗰陣時發現嘅。喺漢武帝嗰陣，武帝係噉向外用兵，平定咗匈奴、高句麗呢啲外族，令到西漢國力達到巔峰，但係都令西漢開始衰退。
東漢係喺劉秀推翻咗王莽之後建立嘅，本身喺漢朝嘅延續。漢光武帝之後，漢明帝同章帝亦有政績。呢段時期政治清明，經濟繁榮，係東漢全盛時期，史稱「明章之治」。但之後嗰段日子，東漢都係俾宦官、外戚輪流控制住，皇帝又短命，除咗漢和帝係明君之外，有啲甚至俾人鬧。
三國係中國史上嘅一段時期，有魏、蜀、吳三個國。喺時間劃定上有狹廣之分，狹義上從220年魏國成立開始，到280年吳國滅亡、西晉統一中國爲止。不過好多中國史家、以及民間認爲三國開始嘅年份重要早啲，即係廣義上嘅三國，比如話東漢末年發生黃巾之亂，或之後董卓要脅漢獻帝離開洛陽，成個朝廷崩潰，天下豪雄相鬥，啲人就攞呢幾年做開始年。
東漢末年，漢室因為黃巾之亂、北宮伯玉之亂、黑山軍起義、王芬謀廢漢靈帝、張舉張純叛亂、外戚宦官爭等一系列事件而動盪不安。中平元年，以張角三兄弟為首嘅黃巾軍喺北方起事，史稱黃巾之亂。為咗鎮壓黃巾軍，朝廷一方面放權畀州牧同埋太守，一方面允許地主組織私人武裝嚟對抗黃巾軍。
黃巾之亂平息之後，西涼嘅軍閥董卓入京亂政，引發咗董卓討伐戰，之後董卓遷都長安，地方長官演變成獨立嘅軍閥割據混戰。其中嘅曹操保護走返洛陽嘅漢獻帝，並且將首都搬到許昌，喺擊敗其他勢力之後，曹操喺建安五年嘅官渡之戰打敗割據河北嘅袁紹，大致掌控咗中國嘅北方。
曹操以優勢嘅兵力南征荊州，但係喺建安十三年冬天嘅赤壁之戰俾孫權同埋劉備打敗，形成咗三國鼎立嘅雛型。建安二十五年，曹操病逝，佢個仔曹丕迫漢獻帝禪位畀自己，改國號「魏」，史稱曹魏，至此東漢宣告滅亡，正式進入三國時期。
隔年控制益州嘅劉備亦都以自己漢室宗親身份稱帝，國號仍然係「漢」，史稱蜀漢。劉備同孫權喺赤壁之戰後積極拓展自己嘅勢力，為咗爭奪荊州而多次征戰，最後劉備係夷陵之戰中戰敗，孫權攞到成個荊州南部。劉備病死之後，蜀漢丞相諸葛亮輔佐繼位嘅後主劉禪，並喺同年恢復同孫權嘅同盟。
據有揚州、荊州同埋交州嘅孫權直到229年先至正式稱帝，國號「吳」，史稱孫吳。之後三國嘅局勢主要係蜀吳同盟對抗北方嘅曹魏，各國之間嘅疆域變化唔大。237年，遼東嘅軍閥公孫淵反叛曹魏，建國號「燕」，但好快就係魏滅燕之戰中滅亡。
之後司馬氏逐漸控制咗曹魏嘅政權。263年，司馬昭為咗建立軍功嚟準備篡位而發動魏滅蜀之戰，蜀漢滅亡。兩年後司馬昭病死，佢個仔司馬炎逼魏元帝禪位畀自己，改國號「晉」，史稱西晉，曹魏滅亡。西晉最後喺280年發動晉滅吳之戰，消滅孫吳，統一中國。
魏，或者叫魏國，因皇帝姓曹，又叫曹魏，係曾經存在喺中國北方嘅國家。曹魏盤據中國嘅北方一帶，同割據喺蜀地嘅蜀漢，同埋南方嘅東吳，並稱為三國。喺三國之中，魏嘅國力最勁，擁有大概三百萬平方公里嘅國土，人口超過六百萬。
其實三國時期，魏國大權基本上係響司馬氏手中，最後司馬炎響266年2月4號代魏立國，為晉武帝，司馬炎篡位後於280年統一中國，史稱「王濬破吳」。由於無辦法解決地方上世家大族嘅勢力，兼且撤州郡兵令到地方兵力唔夠，再加上胡人內遷，統一嘅局面得短短十幾年。
晉，又叫晉國，係中國史上一國。因皇帝姓司馬，又叫司馬晉。按斷代史分，叫晉代或晉朝。魏國皇帝曹髦封司馬昭爲晉公，晉國始建，之後再封佢做晉王，實爲晉開國君主。到佢個仔司馬炎篡魏，代魏而立，是爲晉代之始。查實，司馬昭之前，司馬懿、司馬師都權傾魏朝。
其實三國時期，魏國大權基本上係響司馬氏手中，最後司馬炎響266年2月4日代魏立國，為晉武帝，司馬炎篡位後於280年統一中國。由於無辦法解決地方上世家大族嘅勢力，兼且撤州郡兵令到地方兵力唔夠，再加上胡人內遷，統一嘅局面得短短十幾年。
東晉皇權低落，主要由世族掌權，造成王敦之亂、蘇峻之亂同埋桓溫專政。嗰陣雖然陸續有北伐收復失土，但大多數都係野心家藉機擴張勢力，進而篡位。383年前秦出動舉國之師，想滅咗東晉。面對亡國之禍，東晉君臣一心，係成立以來最團結嘅一次。
吳，又叫吳國，因皇帝姓孫，後世又叫孫吳，國土由江南江東到嶺南。國都喺江東，又叫東吳。自漢後羣雄並起，自立一國，同北方嘅魏，蜀地嘅漢，並稱三國。吳由孫堅建基，孫權建國。定都喺建業。吳由西元222年立王國，229年立帝國，直到280年畀晉滅國，三國之中，佢至長命。
534年，北魏孝武帝元修同權臣高歡反面，孝武帝離開洛陽走入關中，投靠掌控當地軍隊嘅宇文泰。高歡之後另立元善見做新君，北魏於是分裂成兩份，高歡嗰邊叫東魏。535年2月，孝武帝畀宇文泰殺咗，之後宇文泰立元寶炬做皇帝，建立西魏。
581年隋文帝楊堅迫北周靜帝禪讓，立隋國，之後南征，結束中國南北對峙局面，自晉以後，再次出大國。619年楊侗禪讓王世充，隋亡。隋，原本稱隨。楊堅封咗做隨國公，所以叫國號隨，隨國，不過隨字有辶，即係辵，走下停下唔吉利，所以拎走咗個辵，叫隋。
楊堅出身北周嘅胡漢關隴世家，喺北周武帝死後逐漸掌握周廷。北周宣帝死後北周靜帝宇文闡即位，身為外戚嘅楊堅控制咗朝政，並先後平定尉遲迥、司馬消難等反楊叛軍。581年北周靜帝禪讓畀楊堅，北周亡，楊堅定國號為「隋」。
隋廷總結歷朝興亡原因，注重維護同農民關係，並調和統治集團內部嘅關係，緩和社會矛盾，經濟文化得以迅速成長，繁華盛世，是為開皇之治。之不過，楊堅晚年，剛愎自用，大殺功臣。604年楊堅死，楊廣繼位，即係隋煬帝。
為咗鞏固隋國發展，楊廣大興土木，東征西討，隋國喺前期發展到極盛。之不過，楊廣急功好利，窮盡奢侈，為咗炫耀國力，浪費人力物力。加上多次東征西討，耗費國力，其中以三次東征高句麗耗費最劇。隨後引發隋末民變，616年楊廣離開東都，前往江都，即家下江蘇揚州。
鞏固隋國發展，楊堅楊廣在位時，起咗舉世聞名嘅隋唐大運河同埋馳道，起大興城同東都，興建長城，保護歸附外族。掌控到北方、關東同江南，隋朝各地經濟文化，以及人民，都可順利交流，重發展出經濟重鎮江都。外交方面，隋國盛世，周圍嘅國家例如突厥、高昌、倭國、高句麗、新羅同百濟等國，都吸收咗隋國文化，以及典章制度，外交交流以日本嘅遣隋使最出名。
北周滅北齊後，國力興盛，不過，周宣帝宇文贇奢侈浮華，沉緬酒色，政治腐敗，竟然同時有五位皇后。外戚楊堅，趁機外遣重臣，朝政逐漸由佢掌握。大象二年，即五八〇年，宇文贇病死之後，楊堅扶持年幼嘅宇文闡做皇帝，即北周靜帝。
楊素率水軍從巴東順長江東下，同荊州劉仁恩軍聯合，佔領延州等上游陳軍防禦。延州即今日長江西陵峽口、湖北枝江附近江中。由公安東援建康嘅中游陳軍。亦畀楊俊軍阻擋喺漢口一帶，如此下游隋軍甚為有利。下游隋軍主力，趁陳國歡度元會新年之機，分渡長江。
行軍總管韓擒虎、賀若弼兩軍夾擊建康，同宇文述軍一齊包圍建康。五八九年，聯軍攻入建康城，捉咗陳後主陳叔寶。冇幾耐，各地陳軍投降、或俾隋軍所滅，只有嶺南受冼夫人保境據守。隋派使臣安撫嶺南，冼夫人率眾迎接隋使，嶺南諸州歸川隋國。
自此，隋國結束西晉永嘉之亂以來二百八十幾年，南北分裂，中國再大一統。隋國人才濟濟，融合關隴世族、關東世族以及江南世族，有擅長謀略嘅高熲、總管政事嘅蘇威，擅長軍事嘅韋孝寬、賀若弼同埋韓擒虎、重有劉昉、鄭譯、李德林、元諧、元冑、宇文忻等重臣，有力統治。
楊堅鞏固政權，政治方面，廢除北周六官，確立三省六部制。地方制度，廢咗州郡縣三級，省去郡，形成州縣兩級制。重整地方制度，平定陳國後，沒收天下武器，削弱地方勢力，鞏固中央政權。抑制世族，下令廢除魏晉以來嘅九品中正制，設立科舉，公平噉選拔人才。
遷移關東世族同江南世族到長安，加強監管。經濟方面，減輕刑罰同徭賦，實行均田制、租庸調制同埋人口調查，以掌握賦稅，統整貨幣同度量衡，整頓貿易。均田制同輸籍之法，農民擺脫地主控制，轉為國家編戶，促成隋國農業成長。
楊堅提倡節儉，自己皇子都唔准過分揮霍。呢啲都形成咗社會風氣，隋初累積財富豐裕。耕地面積大增，提高農作物產量。長安、洛陽官倉，儲糧多達千萬石，少嘅都有幾百萬石。同時手工業亦有新發展，造船技術達到好高水平，可以造戰艦五層樓高。
開皇四年，即五八四年，為咗關中物資運輸，楊堅命宇文愷興建廣通渠。並以此為序幕，帶動一系列修建運河工程，最終成隋唐大運河。呢個大運河系統，南北物資輸送，同埋貿易，得以迅速發展，並且轉運江南物資，鞏固隋廷開支。
經過呢啲改革，隋初政治、經濟同社會都繁榮發展，開創開皇之治。戶口亦由四百萬增至八百幾十萬。社會累積相當多嘅財富，可以用到五六十年。開皇盛世氣象恢宏磅礴，楊堅又下令修建大興城，即唐長安，大興城設計同建造，水準高超，睇出隋國經濟實力，科技水平，當時世界城市之，數一數二。
楊堅後期政事逐漸衰退，刑法提倡嚴苛重刑，功臣故舊，心懷猜忌，大殺開國功臣同將領。楊堅趨於剛愎自用，企圖獨裁專治天下，疏遠大臣，是成隋國衰退遠因。楊堅本來立大仔楊勇為太子，楊勇好奢侈，漸漸失寵。而二仔楊廣同大臣楊素揭露楊勇嘅「陰事」，漸得楊堅信任。
然而，楊廣興建大運河好急，國民負擔太大。掘河民伕，經久不息地勞動，受凍挨餓，加上疾病侵襲，半數以上都死。大業元年，即六〇五年，楊廣興鑿通濟渠嘅同時，帶後宮、諸王、衛隊等大批人，沿運河巡視南方，沿途花費甚大，徵調人力甚多。
大業三年，即六〇七年，楊廣巡視北方，徵調北方人力，經太行山開鑿馳道，到達并州，並向附屬嘅突厥啟民可汗，要求突厥人力，協助開鑿馳道。早喺楊堅時，喺朔方、靈武等地修築長城。大業四年，即六〇八年，楊廣出巡榆林，動員壯丁百餘萬人，於榆林到紫河，即今日內蒙古、山西西北長城外嘅渾河，開築長城，保護突厥啓人可汗。
楊廣耗費人力物力，四處征討，過度耗費國力。其中以同高句麗戰爭最劇，帶隋國到衰亡。隋初，突厥汗國十分強大，時常侵擾內地，隋國被迫修長城，重兵駐守。582年5月突厥率四十萬大軍，殺入長城。583年4月隋軍分八路北伐突厥。
隋將長孫晟用離間計，令突厥汗國分裂為東突厥與西突厥兩部，使其互相攻戰。599年東突厥突利可汗戰敗降隋，611年西突厥處羅可汗亦降隋朝。605年隋將韋雲起率突厥兵大敗契丹，基本解決北方外患。除咗北方外，位於隴西青海一帶嘅吐谷渾汗國，都成日入侵隋朝。
596年隋文帝派光化公主去到吐谷渾和親嚟安撫佢，608年隋煬帝派軍佔領吐谷渾。隔年隋煬帝西巡張掖，置河源、西海、鄯善與且末四郡。西域二十七國君主與大臣紛紛朝見隋帝，各國商人雲集張掖進行貿易。朝鮮半島南部嘅百濟與新羅係隋朝嘅藩屬國，佢哋希望可以藉助隋朝嘅力量制服高句麗。
隋煬帝多次發動戰爭勞民耗財，最終引起嚴重嘅統治危機。611年山東、河南大水成災，漂沒四十餘郡，王薄率眾於長白山發動民變，抵制隋煬帝東征高句麗，唱出著名嘅《無向遼東浪死歌》。當時民變範圍大多集中喺山東地區，冇耐畀隋軍鎮壓。
隋廷喺呢個局勢下迅速噉土崩瓦解。早喺616年，隋煬帝命越王楊侗留守東都，自己率眾前往江都。佢下令築丹陽宮，準備遷都丹陽。跟隨佢嘅大臣衛士大多係關中人，唔願意長居江南，加上江都糧盡，個個都北逃關中。618年宇文化及、司馬德戡與裴虔通等人發動兵變，弑隋煬帝，擁立楊浩為帝。
隋唐時期，地方官制亦逐步完善起來。隋文帝將東漢以嚟嘅州郡縣三級制改成州縣二級制，並且合併一啲州縣，裁減冗員，消除權力層疊、機構過多嘅弊端。隋煬帝時又改州為郡，但仍然係二級制。雖然隋朝實行嘅係郡縣二級制，但係實際天下嘅郡數已經遠遠超咗秦漢時嘅36郡或48郡，達到吐谷渾鼎盛時期嘅190郡。
隋廷無法同時兼顧近二百個郡級行政區，所以隋煬帝仿效漢武帝設置監察州監督各郡職務，監察州置刺史，輔官有長史、司馬等。當時隋朝有冀州、兖州、青州、徐州、豫州、揚州、荆州、梁州及雍州等監察州。郡級行政區置太守，輔官有郡丞、郡尉、郡正等。
喺各諸侯王封國置國官，有令、大農、尉、典衛、常侍等。郡之下設有縣級行政區，各縣置縣令，輔官有縣丞、縣尉、縣正等。喺首都又稱京縣，又依地域好壞分成望縣或緊縣，或者依戶口多少分為上、中、中下及下四等。縣以下嘅基礎組織係鄉、里、保、鄰，鄉置耆老、里設里正。
隋朝效仿效九品中正制，喺行政區劃上亦按照各郡縣情況劃分上上至下下九等，按照級別唔同職官人數品級等都有區別，但係具體情況記載唔多。此外，雍州、京兆郡、長安縣等由於政治因素比較特殊嘅區劃，佢嘅長官名、職官配置都有所區別。
隋朝疆域方面，喺東北地區，隋朝對高句麗連年戰爭，邊界固定喺遼河一帶。喺北方，隋朝佔領突厥汗國嘅河套地區，將邊界擴展到五原、定襄等陰山以北之地，降服突厥啟民可汗。西域地區，隋朝從突厥取得伊吾郡。隋煬帝趁吐谷渾汗國被高車打敗之機，攻滅吐谷渾，取得青海一帶領地，於河西走廊設置鄯善、且末、西海同河源四郡，深入青海湖及西域東部。
西南地區方面，隋初本領有南中地區，喺593年設南寧州總管府於味，但幾年後因爨族反抗而放棄。南方方面，605年隋朝攻滅林邑國，設置比景郡、象浦郡、海陰郡等三郡，其中海陰西漢日南郡南，冇耐林邑人收復故地。
南北朝時期政府組織繁雜，隋文帝廢除咗北周仿照《周禮》所創立嘅六官制度，正式確立三省六部制，全面性嘅發展中央集權。隋朝設有三師、三公虛職，品位崇尊，並不主事。隋朝皇權極大，相權被分給尚書省、門下省與內史省三個機關，使其互相牽制，又受制於皇帝。
內史省起草詔令，為決策機構，門下省職掌封駁，為審議機構，尚書省執行政令，係行政機關。另外，如果有官員有「參掌機事」稱號，亦係宰相之一。尚書省係行政中心，「事無不總」，下轄六部，六部嘅命令再交給九寺五監執行。
尚書省主要由吏部、禮部、兵部、民部、刑部與工部等六部組成，每部又分為四司。吏部係六部之首，掌管官員選受、升遷、封賞、考績等人事業務，對國家政治起決定嘅作用。戶部掌管戶口、稅收、會計等財務業務，主要維持朝廷開支。
禮部掌管禮儀、祭祀、貢舉等禮儀、外交業務。兵部掌管武選、勘測、將士訓練、武器生產等國防業務。刑部掌管命令、刑法、徒隸、按復獻禁等法務業務。工部掌管山地湖泊、農業、營建、手工業及諸司公廨紙筆墨之事等經濟、後勤業務。
南北朝時期為咗選拔有用人才已經萌生出「舉明經」等等嘅科舉制度，但係魏晉以嚟嘅九品中正制仍然繼續實施。隋朝時，587年隋文帝正式設立科舉制度，取代九品中正制，自此選官不問門第。科舉制度初期設諸州歲貢，規定各州每年向中央選送三人，参加秀才與明經科嘅考试，606年隋煬帝增設進士科。
當時秀才試方略、進士試時務策、明經試經術，形成一套完整嘅國家分科選才制度。當時以明經最為高級，進士試居次。當時選士制度只稱為秀才科，與唐之科举仍有一段距離。秀才科可謂科舉嘅開端，亦為不完善嘅考試制度，對實際取士作用不大，但已改變咗門第壟斷官職嘅局面。
北周律法有時鬆，有時嚴，唔好掌握，導致刑罰混亂。隋文帝即位後，喺581年命高熲等人參考北齊北周舊律，制定法律。583年又叫蘇威等人加以修訂，完成咗《開皇律》。《開皇律》 以北齊《河清律》為底本、參考北周和南朝梁嘅律典，簡化律文，博取南北法律優點而成。
隋朝喺對外交往上，主張眾國臣服嘅朝貢體制。各藩屬國奉隋朝為宗主國，定期朝貢，各國和平相處。如果有國家唔願意臣服，必要時隋朝會採取戰爭等手段威服。如果有國家侵犯另一國，隋朝為咗維護朝貢體制會幫助弱國擊敗強國。
突厥汗國木杆可汗滅柔然後成為漠南漠北嘅強國，北朝各國莫不進貢安撫突厥。沙缽略可汗時貴族內亂，佢只好分立庵邏為第二可汗、大邏便為阿波可汗、玷厥為達頭可汗等共稱四可汗。隋初唔再進貢突厥，以及北周千金公主嘅請求，令到突厥發兵南侵。
隋與突厥之戰最後係隋文帝打敗突厥，並用長孫晟計謀令突厥分裂成東突厥同西突厥。599年東突厥啟民可汗降隋，611年西突厥泥厥處羅可汗亦降隋朝。605年隋將韋雲起率突厥兵大敗契丹，韋雲起揚言借道去柳城同高句麗交易，率軍入其境。
韋雲軍進至距契丹大營50里處，突然發起進攻，擊敗契丹軍。606年東突厥啟民可汗入朝時，隋煬帝招集全國樂人招待佢。隔年隋煬帝到榆林，令宇文愷作大帳，邀請啟民可汗及契丹、奚、霫族族長參加大宴並睇散樂，隋煬帝重贈送大量絲織品。
隋煬帝又命宇文愷臨時造出大殿，稱「觀風行殿」。當地外族以為係神功，每望見御營，十里外就跪伏叩頭，走路唔敢騎馬。然而隋末民變時，各地群豪如薛舉、王世充、劉武周、梁師都、李軌、高開道等人紛紛向東突厥稱臣求援。
當時西域絲路以敦煌為出發點，分三路向西，從伊吾起為北路，從高昌起為中路，從鄯善起為南路，自東至西將近二萬里。除咗吐谷渾、高昌、鄯善、龜茲、疏勒、于闐等舊有國家之外，喺中亞地區還有吐火羅、昭武九姓諸國與強盛的波斯國。
吐谷渾汗國係喺青海、河西一帶嘅強國。始祖係遼西鮮卑慕容涉歸嘅庶長子慕容吐谷渾，吐谷渾與慕容廆不和，率眾西遷，最後喺青海一帶定居。吐谷渾於540年建汗國，典章制度類同晉制，風俗與突厥相似。608年隋臣裴矩指使高車襲擊吐谷渾，吐谷渾向隋朝請求援軍。
隋煬帝趁機出兵，於隔年滅吐谷渾，步薩鉢可汗逃亡。隋廷設置鄯善、且末、西海、河源四郡以穩固河西走廊。615年隋朝陷入崩潰，步薩鉢可汗成功復國，最後於663年亡於吐蕃。隋煬帝用咗好多物資金錢以誇耀隋朝聲威，令絲路各郡縣招待西域人，直到隋亡為止。
當時西域商人雲集張掖，隋煬帝令裴矩駐張掖掌管通商事務，裴矩根據各國風俗民情，撰寫《西域圖記》。609年隋煬帝滅吐谷渾後率眾到張掖招見西域諸國君。高昌王麴伯雅與伊吾吐屯設等西域二十七國君主與大臣紛紛前來開宴會，呈現隋朝文物，奏樂九部音樂，十分盛大。
南方方面，南中地區由隋廷派兵駐守南寧州，但實際上由當地豪族爨氏管轄，爨氏也發展成民族。不久爨族反隋，597年隋文帝遣史萬歲率兵征討，至西洱河、滇池一帶擊敗。爨族主要人物爨震、爨翫入朝，被隋文帝所殺。到隋末時爨族分裂成東、西兩爨，東爨稱「烏蠻」、西爨稱「白蠻」。
西爨由六個部落組成，又稱六詔。六詔中蒙舍詔就是南詔和大理嘅前身。綜觀隋代喺南中嘅經略，據學者方國瑜指出，是「多憑武力而少政治設施」。南海以南則有林邑、赤土、真臘與婆利國。隋煬帝派常駿、王君政等出使赤土國。
東北亞有高句麗、新羅、百濟、倭國與流求。高句麗係東北亞嘅強國，國都長安城。隋滅南朝陳後，高句麗平原王即備戰防禦隋軍來犯。598年高句麗嬰陽王率眾萬餘人攻遼西。隋文帝借此發動大軍三十萬，分水陸兩路進攻高句麗。
然而路徒險惡，死傷慘重，隋文帝只好退兵。隨後嬰陽王遣使請和，雙方和平。後來隋煬帝繼續走隋文帝受挫嘅舊路，607年由於高句麗同突厥聯盟，隋煬帝於612年、613年同614年對高句麗發動三次大規模戰爭。其中第一次東征高句麗遭受慘敗，浪費咗巨大嘅人力物力，加重人民負擔，導致日後隋末民變嘅發生。
百濟於隋文帝開皇初年遣使入隋，封為餘昌為「上開府、帶方郡公、百濟王」。隋滅南朝陳時，有戰船漂入海中，百濟供給豐厚物資送回，並派使祝賀隋朝統一。隋煬帝攻高句麗時，百濟亦曾喺境內調動軍，聲言會協助隋軍，實際上卻係對高句麗保持友好，有意喺兩國之間圖利。
新羅於594年遣使入隋，隋封其王真平為「高祖拜真平為上開府、樂浪郡公、新羅王」。煬帝大業年間亦常遣使入隋。倭國曾多次派使臣來華通好，600年就帶沙門數十人來隋朝學佛法。607年大和推古天皇派遣隋使小野妹子向隋煬帝遞交國書，然而其中「日沒天子」一語過於傲慢，引得隋煬帝勃然大怒。
次年小野妹子再次使隋，國書改為「東天皇敬白西皇帝」以緩和雙方關係。隋煬帝喺608年亦派裴世清回訪日本。隋煬帝喺607年同608年兩度派朱寬前往流求，務求「慰撫」該國，但流求不從。610年又派陳稜、張鎮州率兵萬人前往攻打流求，擊殺其主歡斯渴刺兜，俘男女數千人而去。
十二衛分為左右翊衛、左右驍騎衛、左右武衛、左右屯衛、左右候衛和左右御衛。十二衛負責戍衛與征戰，戍衛分為內衛與外衛。發生戰爭時，皇帝任命行軍元帥或行軍總管為戰時指揮官，組成作戰組織。例如隋滅陳之戰因為戰區廣大，行軍元帥有楊廣、楊俊及楊素，由楊廣統一調度。
隋與突厥之戰時，任命李晃為行軍總管。隋與吐谷渾之戰時，任梁遠為行軍總管。作戰結束後，結束總管職務，交還軍隊給各地總管。607年隋煬帝將十二衛擴充成衛統府嘅制度，噉係為咗擴張軍事力量、加強中央侍衛力量以及分散諸將權力。
隋文帝對府兵制也有所改革。將北周官職品級制度將文臣武將都納入同一個等級系統內。590年頒布關於將軍戶編入民戶嘅命令，軍人除咗自己本身嘅軍籍，重可以同家屬列入當地戶籍，按均田令授田，免除租庸調，並按規定輪番到京城宿衛，或執行其它嘅任務。
導致「百室合戶，千丁共籍」嘅現象，令到朝廷統計嘅戶口數，比實際戶口數少得多。到隋朝時期，戶口數開始劇烈成長，主要係因為課稅輕，搖役少，加上世族政治與莊園制度嘅式微，人民願意脫離世族嘅蔭庇自立門戶。為咗確切統計戶口數以保證賦稅來源，高熲奏行輸籍制，令州縣官每年檢查戶口，從此地方無法藏匿人口。
585年隋文帝下令州縣官檢查戶口，自堂兄弟以下親屬必須分立戶籍，並且每年統計一次，北方因此多出咗164萬幾口。609年隋煬帝已經擁有南方，佢又一次進行大檢查，得到咗24萬有多，新附口64萬有多。由此可見長江流域經東晉、南朝將近三百年嘅開發，已經擁有約等於黃河流域三分之一嘅人力，經濟上升。
隋朝人口快速增加、墾田面積嘅嘅擴大和國家糧倉嘅豐實，亦帶動農業發展。根据《隋书.地理志》記載各郡分計數嘅總數，全國有9,073,926户，大體上恢復咗四個世紀以前東漢時期嘅戶口數，到613年也亦都依然有人口4450萬人。
隋文帝為咗穩定經濟，提出好多政策，令農業、手工業同商業都有成長。隋朝嘅經濟制度基本繼承咗北周舊制，喺均田制嘅基礎上實行以租庸調制為主體嘅服役制度。為咗保證關中地區糧食穩定，隋廷起咗好多大糧倉，到隋文帝末年嘅時候，天下積儲可以用到五、六十年。
手工業以絲織業、陶瓷業同造船業為代表。其中喺河南安陽、陕西西安嘅墓葬中出土嘅白瓷天鵝壺，質地堅硬，造型美觀，係中國最早發現嘅白瓷器之一。大一統令隋朝商業比魏晉南北朝發達得多。當時規模宏大、商業繁華嘅都市依次有長安、洛陽、江都、成都同廣州，喺當時世界上罕見。
隋文帝採取減輕賦稅、徭役、刑罰和檢驗戶口嘅措施，為農業發展提供有利條件。隋朝嘅均田制上至親王官員，下至平民百姓，均有一定受田數量，其中永業田永不用歸還，露田則需於死後歸還官府。隋朝時期重掌握一定數量嘅荒地，得以延續北朝嘅均田制，然而已經出現部分地區土地分配不均。
蘇威建議減少功臣嘅配額以補足百姓所需，遭到王誼嘅反對作罷。當時南方遺留莊園制度未退，均田制只於北方見若干成效。另外，隋朝也喺邊疆地區推行屯田制以維持軍隊開支。隋朝嘅租庸調制繼承北周制度，將租調力役和庸絹納入賦稅制度。
隋煬帝更免婦人、部曲、婦婢之課，租調徭役按丁徵收。有鑑於隋統一前，有相當量嘅人口依附豪族而成為「浮戶」，為咗重新登錄戶口數字，並確保賦役徵收，加強對人民嘅控制，推行「大索貌閱」和輸籍制，將依附民從豪族勢力轉到國家手中而成編戶之民，增加賦役收入。
由於隋朝人口持續增長，為農業提供大量勞動力，使墾田面積亦不斷增加。589年耕地面積19,404,167頃，至隋煬帝時期增加到55,854,040頃。隋文帝在位期間還大力嘅修復，興建同改造咗許多水利工程。
喺糧食充足情況下，為咗儲存糧食以防治荒災，隋文帝喺全國各州設置官倉與義倉，義倉防小災，官倉防大災。為咗保證關中地區糧食穩定，喺長安、洛陽、洛口、華州和陝州等地起咗好多大糧倉，嘅長安、并州儲藏大量布料。
義倉又稱為社倉，係民間使用嘅糧倉。585年隋文帝採納度支尚書長孫平嘅建議，初置義倉。596年令諸州於收穫時，支出部分糧食存於義倉。遇有災害，就直接喺當地賑給。義倉設喺鄉間，西北地方設喺縣城，開倉較為方便。
然而隋廷過度將天下物資集中管理，逐漸加重人民負擔。隋文帝晚年提倡嚴刑峻法，官吏們因為畏懼而不敢發糧賑濟百姓。以至於糧倉喺天災人禍中未能及時發揮功能。因此，就算各倉嘅倉儲充實，但與一般民眾嘅生活水平成反比，日後更成為咗反隋起事者嘅攻擊目標。
。到咗隋煬帝嘅時候，由於驕奢揮霍同窮兵黷武，耗費咗國家大量嘅財富，使社會生產遭到嚴重嘅破壞。隋煬帝攻打高句麗慘敗，死者數十萬，「天下死於役而家傷於財」。613年山東河南發生水災，耕稼失時，田疇多荒。天災人禍交加，官吏勾結商人哄抬物價，地主富豪也乘機高利盤剝，爆發咗隋末民變。
江南地區嘅宣城、吳郡，會稽、餘杭一帶嘅婦女勤于紡織，以雞鳴布最出名。陶瓷業方面，喺瓷土選煉和施釉技術都有提升。其中喺河南安陽、陕西西安嘅墓葬中出土嘅白瓷天鵝壺，質地堅硬，造型美觀，係中國最早發現嘅白瓷器之一。
隋朝青瓷器係以高火候燒成，硬度遠遠超過晉朝青瓷。生产地區喺河北、河南、陕西、安徽及江南各地。隋朝造船業好發達。隋朝準備伐南朝陳時，楊素督造五牙大戰船，船上有五層樓，高百餘尺，前後安置咗六個長五十尺嘅拍竿，用嚟撞擊敵船。
隋煬帝巡遊江都時建造幾千隻船，消耗咗大量嘅人力物資，也顯現出隋代高超嘅造船技術。呢啲船有皇帝坐嘅龍舟、皇后坐嘅翔螭、宮妃坐嘅浮景，還有漾彩、朱鳥、蒼螭、白虎等種類。其中供隋煬帝乘坐嘅龍舟規模最大且精美。
太府寺下設有左尚、右尚、內尚、司織、司染、掌治、鎧甲、弓弩等署。喺一啲地方州縣和礦產地區，也設有管理官府手工業作坊嘅機構。喺呢啲官營手工業作坊裏面勞動嘅主要係官奴婢、刑徒同長期服役嘅工匠及短期輪番服役嘅地方工匠。
大一統使隋朝嘅商業比魏晉南北朝發達咗唔少，當時規模宏大、商業繁華嘅都市係長安、洛陽兩京，喺當時嘅世界係罕見嘅。長安有東西兩市，東市叫做都會，西市叫做利人，外國商賈好多。洛陽喺隋唐大運河開鑿以後成為南北貨物嘅集散地。
洛陽有三市，東市叫做豐都，南市叫做大同，北市叫做通遠。其中通遠市喺通濟渠旁邊，周圍六里，二十門分路入市，商旅雲集，停泊喺渠內嘅舟船，數以萬計。江都係江南貨物集散地，藉由運河之便「北通涿郡之渔商，南运江都之转输，其为利也博哉！
」。而宣城、毗陵、吳郡、會稽、餘杭、東陽等等商業城市都係江南繁華之地。成都係巴蜀地區嘅商業中心，而廣州係海外貿易嘅中心。當時隋朝嘅海外貿易路線分為西域絲路同海上貿易兩條。西域絲路主要經河西走廊、西域到大食、歐洲東部。
南北朝時期貨幣混亂，南朝陳有五銖錢，嶺南盛行鹽米布，北齊有常平五銖、北周有永通萬國、五行大布、五銖錢三類，河西諸郡用西域金銀錢。隋初，各地依然比較多噉使用各地錢幣。581年隋文帝制定新五銖錢，每一千錢重四斤二兩，禁止古錢同私錢流通。
並且陸續喺江都起咗五個爐，嘅江夏起咗十個爐，喺成都起咗五個爐，依照規定鑄造五銖錢。隋煬帝嘅時候，政治腐敗，私鑄盛行。五銖錢只重一斤，甚至翦鐵片、裁皮革、糊紙錢混入銅錢中使用。隋末錢賤物貴，幣制大亂，一直亂到亡國。
隋朝時期，隋文帝與隋煬帝起咗好多設施，用嚟提升隋朝政治、軍事、經濟與貿易嘅影響力與流動力。當時建設有大興城、洛陽東都、大糧倉、隋唐大運河、馳道與隋長城。為咗方便管治潼關以東地區與維持關中糧食供應，建設洛陽東都之後立即喺洛口、迴洛等地興建大糧倉。
並喺全國各地廣設官倉與義倉，既備國家軍政之需，又可積穀防災。為咗鞏固北方國防力量，建立通往并州嘅馳道，擴建隋長城以保護歸附嘅北方民族。呢啲建設帶動關中地區與南北各地區經濟與貿易發展，最後又以隋唐大運河與大興城最出名。
隋朝嘅政治同軍事中心位於關中地區，喺平定南朝陳期間，為咗運兵南下，開始修建運河。平定南朝陳後，隋廷為咗將江南嘅糧食和紡織品運送到中原地區，又陸續開鑿咗數條運河，並且喺兩岸築御道，種植柳樹護岸。所開嘅運河大部分係利用自然河道，或者疏濬前代業已乾枯嘅舊溝，只有一細部分係真正以人力開鑿嘅。
584年隋文帝為咗將關東資源方便噉運到關中，引渭水自長安開通到潼關嘅廣通渠，但砥柱重係阻礙關東漕運。587年為咗興兵伐南朝陳，按照春秋時期吳王夫差嘅邗溝興建山陽瀆，從山陽到揚子入長江江都。隋煬帝嘅時候大規模發展運河，605年開通通濟渠。
西段自今洛陽西郊引谷水、洛水入黃河。東段自滎陽汜水鎮東北開始，循夫差所開運河故道，引黃河經汴水、泗水達淮河，經過汴州、宋州、宿州、泗州等城市。同年又發動淮南民十幾萬人再次修築山陽瀆，整治取直，中間唔再繞道射陽湖以直達長江。
為咗連結富餚嘅江南，610年開築江南運河，從京口引長江經吳州到餘杭嘅錢塘江。長八百幾里，廣十幾丈。至此完成運河南段，隋煬帝重準備渡浙江游會稽山。由於北伐高句麗需要運輸龐大物資，608年發動河北諸郡男女百幾萬人開通永濟渠，引黃河支流沁水南到黃河，北接衛河直達涿州，完成運河北段。
由廣通渠，永濟渠、通濟渠、山陽瀆同江南運河組成嘅隋唐大運河長達2700餘公里。611年隋煬帝乘龍舟自江都直達涿州。隋煬帝帶著百官和兩岸步行嘅候選士人數千人，走咗五十幾天先到涿州，平均一天只走五十多里。
原漢長安城久經戰亂，殘破不堪。而且宮室形制狹小，唔能夠適應新建嘅統一國家嘅都城嘅需要。加之幾百年嚟城市污水沉澱，壅底難泄，飲水供應都成問題。因此，隋文帝放棄龍首原以北的漢長安城，於龍首原以南漢長安城東南選擇新址建新長安城。
大興城參考北魏洛陽城和北齊鄴都南城，城池平面布局整齊劃一，形製為長方形。全城由宮城、皇城、里坊三部分組成，完全採用東西對稱布局。里坊面積約佔全城總面積嘅88.8％，居民住宅區嘅大幅度擴大係大興城建築總體設計嘅一大特點。
城址落於龍首原上面，北臨渭河，南依灞水與滻水，地形南高北低，城南崗原起伏。龍首原以南嘅「六坡」視為乾之六爻，依次稱為初九、九二、九三、九四、九五、上九。根據《易經》，初九高坡代表「潛龍勿用」。九二高坡係「見龍在田，利見大人」。
「大人」代表德位兼備嘅人，所以起宮城作為帝王之居。九三高坡代表「君子終日乾乾，夕惕若，厲無咎。」，隨時警惕居高位而不驕，處下位而不憂，所以興建皇城等文武百官健強不息、忠君勤政。九五高坡代表「九五至尊」，屬「飛龍」之位，不欲常人居之。
所以喺呢條高崗嘅中軸東西向，對稱噉建築東面嘅大興善寺同西面嘅玄都觀，希望可以借用神明鎮壓九五高坡嘅帝王之氣。由於代表皇宮嘅紫微宮居於北天中央，所以皇宮只好布置喺較低處嘅北邊，但係好彩北邊有渭河相倚，亦都比較適合防禦。
隋文帝前期主張調和儒佛道思想，並且主張樸實文學，反對南朝艷麗嘅文學思想。佢提倡儒學，講儒家學說提升到治國不可或缺嘅地位，鼓勵勸學行禮。各地紛紛廣建學校，關東地區學者眾多，儒學一時興盛。南北朝儒學流派不同，說經各有義例，到隋朝時沒有統一嘅經典，令到科舉制度喺明經考試方面仍然困難。
到咗隋文帝晚年，佢崇尚刑法，公開助佛反儒。601年，隋文帝認為學校多而不精，下令廢除所有學校，只保留京師國子學，名額限七十人。劉炫上書切諫，隋文帝不聽。同時下令營造寺塔五千幾所。隋煬帝時雖然恢復各地學校，但係儒生嘅地位仍未改善。
此時最著名嘅儒生有劉焯、劉炫，二劉學識豐富，受當時儒生景仰。然而劉炫乘隋文帝購求書籍嘅機會，偽造書百餘卷，題名為《連山易》、《魯史記》等，騙取賞物。劉焯也因計較束脩，聲名不佳。隋文帝晚年助佛反儒嘅舉動，令到唔少儒生後來都參加隋末民變。
佛學思想大多為為心主義，其中最興盛嘅天台宗主張止觀說，而禪宗主張頓悟說。止觀又稱為寂照、明靜，主張止息一切外境與妄念，專注於特定對象，並產生對於該對象嘅正智慧。頓悟為「明心見性」法門，即係主張頓悟。主張凡事通過正確嘅修行方法，迅速地領悟要領，從而指導正確嘅實踐而獲得成就。
由於隋朝時間較短，對中國文學嘅影響唔大。雖然有提出改革浮靡文風嘅要求，但係後繼中斷，古文運動需要到唐朝中葉才成功嘅發展起身。當時有戴專門研究音律學嘅著作，也有唔錯嘅散文同詩歌。喺南北朝時，南朝文學講究聲律和彩色，北朝文學講究質樸切實用。
由於南朝艷麗嘅文學征服咗北朝，令到隋朝文學大多承襲梁陳學風，冇新嘅突破。而隋朝南北著名文士，總數居然不過十餘人。杜正藏所著嘅《文章體式》，有助於學習南朝文學，號為「文軌」。甚至連高句麗、百濟也學習杜書，稱為《杜家新書》。
佢令到南朝文學流行到外國，影響好大。584年隋文帝下令要求樸實文學。李諤建議不能依文藻華麗而錄取人才。然而隋煬帝又提倡華麗嘅南朝文學，佢醉心於南朝嘅豪華，「三幸江都」，「好為吳語」。「貴於清綺」、「宜於詠歌」嘅南朝文學，正合佢嘅口味。
史學方面，喺隋朝以前嘅史書，有啲由官方撰寫，有啲由民間人士自行撰寫。其思想比較自由，質量也有好有壞。但由於不容易採用到史官所藏書籍。通常只有紀傳冇志書，唔可以話係完整嘅國史。593年隋文帝宣布禁止民間私撰國史，評論人物。
因南北文化融合，音韻學與目錄學嘅成就尤為卓越。開皇初年，顏之推、蕭該、長孫納言等八人和陸法言討論音韻學，一致認為四方聲調分歧很大，南北用韻不同。以前諸家韻書，定韻缺乏標準，都有錯誤。陸法言記錄咗諸人議論嘅要旨，於601年寫成《切韻》五卷。
呢部書統一書面嘅聲韻，反映咗當時漢語嘅語音，係中國最早嘅音韻書。呢一個語音系統完整噉保存喺後來嘅《廣韻》，甚至《集韻》等書裏面。目錄學方面，隋代有名嘅有佛教嘅《大隋眾經目錄》，道家嘅《道經目錄》，費長房所撰嘅《歷代三寶記》與釋彥琮所撰嘅《隋仁壽年內典錄》。
隋朝期佛教進入極盛階段，噉係因為皇帝與佛教嘅的淵源密切。北周武帝滅佛時，智仙隱藏喺楊家，預言隋文帝日後會做皇帝，重興佛法。隋文帝深信自己得佛保佑，對群臣宣稱「我興由佛法」，所以積極提倡佛法，晚年甚至排斥儒學，佛教成為隋朝國教。
581年，隋文帝招請隱居僧侣出山，號召佛徒「为国行道」，並且聽任人民出家。隋煬帝時，朝廷對佛教亦係採取積極扶持嘅政策，隋煬帝重向天台宗智者大師受戒，成為佛家弟子。然而皇帝也對佛教嚴加控制，例如將江南佛教有影響嘅名士集中喺揚州，以便支配，並下令「沙門致敬王者」
當時主流嘅佛教派系有天台宗、三論宗同三階教。天台宗講究將「教」、「觀」兩者發揮到極致並圓融一體，認為法界無相，萬物一體。止觀係主要修行方式。三論宗因研究《中論》、《十二門論》、《百論》而著稱。主張世間、出世間嘅萬有諸法，係從眾多因緣和合而生，係眾多因素和條件結合而成嘅產物。
道教喺南北朝嘅時候，分成南北天師道二系，到隋朝時方相互交流。茅山宗成為道教嘅主要派系，傳道範圍也從南方延伸到咗北方，元始天尊喺呢個時被奉為最高神靈。隋文帝對道教極為尊重，下紹保護道教，下令重修樓觀宮宇，度道士一百二十人並親幸道場。
所以隋文帝對道教頗為尊重，大擢張賓、焦子順、董子華等道士。隋煬帝對道士也優禮有加，喺即位前曾用手書叫嚟道士王遠知話「夫道得眾妙，法體自然，包涵二儀，混成萬物，人能弘道，道不虛行」。隋場帝居東、西兩都或出遊，總有僧、尼、道士、女官隨從，稱為四道場。
金丹術為隋煬帝所推崇，好多道士以擅長煉製長生不死之藥而獲得寵信。嵩山道士潘誕為佢合煉金丹，六年不成，潘誕解釋要有童男女膽汁骨髓各三斛六斗才可以煉成，隋煬帝發怒而殺潘誕。然而，煉製金丹嘅技術也推動隋唐醫藥化學之發展。
道教修鍊當中非常重要嘅「內丹」一詞也形成於此時，青霞子蘇元朗提出「歸神丹於心煉」，提倡「性命雙修」，進一步推動咗內丹術理論嘅發展。佢強調心身嘅全面修鍊，以此為內丹修鍊嘅核心。而葛洪嘅金丹術，之後就稱為外丹。
祅教，又叫拜火教，係波斯人瑣羅亞斯德創立。流行於波斯和西域各國，早喺北魏時隨粟特人傳入中國，隋朝設薩保官職以管理祅教。其教義認為宇宙是由光明神和黑暗神互相鬥爭，火代表善神，所以拜火。主神喺中國被稱為「胡天」、「天神」，主要經典有《阿維斯陀》。
隋朝嘅時候，由於政教嘅關係，因此繪畫受到重視。隋朝繪畫於是以人物或神仙故事為主，但山水畫已發展成獨立嘅畫科。展子虔同董伯仁齊名，與東晉顧愷之、南朝齊陸探微及南朝梁張僧繇並稱前唐四大画家。展子虔歷經北齊、北周與隋朝，曾喺隋朝任朝散大夫，後任帳内都督。
畫過佛教画《法華經變》，風俗畫《長安車馬人物圖》，但都冇傳世。佢嘅山水画《游春圖》，用勾勒刷法，著大青綠。空間透視安排合理，注意遠近關係和山樹人物嘅比例，能夠於咫尺之中，具備千里之趣。噉證明咗隋朝嘅山水畫已經徹底解決「人大於山，水不容泛」嘅空間處理問題，成為卷軸山水畫興起嘅代表作，元代《畫鑒》認為《游春圖》是山水畫正式嘅始祖。
隋朝書法巧整兼力，不離規矩。初唐大家嘅風範規模，喺呢個時候已經初步形成。著名嘅書法家有丁道護、史陵與智永。墨跡則有千字文與寫經。隋代嘅書法以碑刻為大宗，《龍藏寺碑》、《啟法寺碑》、《董美人志》等碑刻顯示書法風格。